AARHUS: - Det er først og fremmest en fantastisk nyhed, at det nu viser sig både at være realistisk og en god forretning at binde Danmark sammen med en fast Kattegatforbindelse.

Det mener Aarhus-borgmester Jacob Bundsgaard (S), efter at en ny strategisk analyse genberegner på muligheden for en fast forbindelse over Kattegat.

Analysen fik sent onsdag regeringen og Dansk Folkeparti til at melde ud i offentligheden, at de vil genoplive det storstilede projekt om en bro fra Hov over Samsø til Røsnæs på Sjælland. Broen bliver dog kun til biltrafik.

Rådmand for Teknik og Miljø i Aarhus, Bünyamin Simsek (v), er mindst ligeså begejstret:

- En fast forbindelse over Kattegat vil binde ikke bare landsdelene men også Danmarks to største vækstcentre tæt sammen. Det vil skabe vækst og arbejdspladser i hele Danmark og styrke os som samfund i endnu højere grad, end Storebæltsforbindelsen gjorde. Det vil være en skelsættende begivenhed for Danmark at kunne åbne en forbindelse, der sikrer en rejsetid mellem Aarhus og København på lidt over to timer, siger Bünyamin Simsek.